Johnny Kaj Andersen var egentlig en tur på Løkken Mole for at få havbars og makreller på krogen. Og det fik han da også. Men en anden fisker på molen fik også bid, og det var hverken makreller eller havbars, men den sjældne og giftige lille fjæsing. - Han fangede først en hornfisk, og da han så fik bid igen, råbte jeg: ”Hvad har du fanget?”. Han svarede, at det var en fjæsing, men jeg syntes ikke, det lignede en almindelig fjæsing, siger Johnny Kaj Andersen til TV2 Nord. Almindelig fjæsing er, som navnet antyder, ret almindelig i Danmark, fortæller fiskeekspert Henrik Carl fra Statens Naturhistoriske Museum: - Den er meget almindelig at se ved strandene ved Øster Hurup og Grenå, siger han og fortsætter: - Almindelig, men giftig. Det gør nemlig meget ondt at træde på en almindelig fjæsing, men det gør endnu mere ondt at træde på en lille fjæsing. Den er nemlig meget giftigere end den almindelige fjæsing. - Det er som at blive bidt af hugorm. Det gør rigtig, rigtig ondt, og hvis man er overfølsom, kan det være farligt. Det er for det meste ikke decideret farligt, men det gør altså rigtig ondt, siger Henrik Carl. Almindelige fjæsinger ligger typisk i sandbunden ved strandene, men lille fjæsing ligger typisk langt tættere på land. Ifølge fiskespecialisten Henrik Carl er der hvert år adskillige badegæster, som ender på hospitalet, efter at være blevet stukket af en almindelig fjæsing. Johnny Kaj Andersen havde dagen forinden læst, at lille fjæsing skulle være fundet ved Gilleleje , så han tog straks billeder af fisken, der blev hevet op på molen i Løkken, og sendte dem til Henrik Carl fra Statens Naturhistoriske Museum. - Jeg tænkte: ’Det der er ikke en almindelig fjæsing’. Det kan være svært at se forskel på dem, hvis man ikke lige er ’arts-nørd’, som jeg selv, men hvis man ser billeder, kan man tydeligt se forskellen, siger Johnny Kaj Andersen. Johnny Kaj Andersen fisker selv 3-4 gange ugentligt og kender dermed de nordjyske strande, havne og moler rigtig godt. Han har aldrig set en lille fjæsing før. - Det er den eneste gang, jeg har set det. Det er vildt. Det er ekstremt usædvanligt. Man hører, der er fanget lille fjæsing på Sjælland, men pludseligt kommer der en fangst oppe i Nordjylland. Varmere vand trækker lille fjæsing til Fiskeeksperten Henrik Carl mener, at klimaforandringer og det varmere vand, gør Danmark mere attraktivt som leveområde for lille fjæsing. - Det er en fisk, vi kan forvente bliver mere almindelig i Danmark. Han fortæller også, at piggene på ryggen, som er dem, man stikker sig på, hvis man træder på en fjæsing, ikke er ligeså giftige, som den pig, der sidder på gældelåget. Derfor vil det oftere være personer, der håndterer fjæsing i forbindelse med fangst eller produktion, der oplever svære smerter og forgiftninger. Johnny Kaj Andersen er ikke afskrækket. Han vil fange en lille fjæsing. - Hvis alt spiller, tager jeg til Løkken lørdag i jagt på havbars og lille fjæsing, siger han.

Referat:
Den er ikke særligt stor, men den er meget giftig. Johnny Kaj Andersen var på Løkken Mole, da der blev hevet en lille fjæsing op forleden.